Na temelju članka 118. stavka 2. točke 3. Zakona o odgoju i obrazovanju u osnovnoj i srednjoj školi ("Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19 i 64/20) i članka 53. Statuta Osnovne škole Drenje, Školski odbor Osnovne škole Drenje, Drenje na 12. sjednici održanoj dana 7. lipnja 2022. donio je

**P R A V I L N I K**

**O NAČINU I POSTUPKU ZAPOŠLJAVANJA**

1. **OPĆE ODREDBE**

**Predmet pravilnika**

**Članak 1.**

1. Pravilnikom o načinu i postupku zapošljavanja (u daljnjem tekstu: Pravilnik) u Osnovnoj školi Drenje, Drenje (u daljnjem tekstu: Škola) propisuje se sadržaj natječaja, postupak vrednovanja i procjene kandidata prijavljenih na natječaj kao i kandidata koje je nadležno upravno tijelo županije uputilo za zasnivanje radnog odnosa u Školi temeljem evidencije o radnicima koje vodi sukladno Zakonu o odgoju i obrazovanju u osnovnoj i srednjoj školi (u daljnjem tekstu: Zakon) i Kolektivnom ugovoru za zaposlenike u osnovnoškolskim ustanovama (u daljnjem tekstu: Kolektivni ugovor).
2. Pravilnikom iz stavka 1. ovog članka uređuje se imenovanje, sastav, nadležnost, način rada i druga pitanja u vezi Povjerenstva za vrednovanje i procjenu kandidata.
3. Cilj donošenja Pravilnika svim je kandidatima pod jednakim uvjetima osigurati zapošljavanje i dostupnost svakog radnog mjesta u Školi.

**Članak 2.**

Na ravnatelja Škole ne primjenjuju se odredbe ovog Pravilnika.

**Rodna jednakost**

**Članak 3.**

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muške i na ženske osobe.

**Zasnivanje radnog odnosa u Školi**

**Članak 4.**

1. Radni odnos u školi zasniva se ugovorom o radu na temelju raspisanog natječaja koji raspisuje ravnatelj škole uz uvjete i na način propisan Zakonom, drugim zakonima i propisima.
2. Odredbe ovog Pravilnika ne primjenjuju se:
3. na postupak imenovanja ravnatelja Škole
4. na zasnivanje radnog odnosa kada su zaprimljene dvije ili manje prijava, a kandidati udovoljavaju svim uvjetima natječaja
5. ako se radni odnos zasniva ugovorom o radu bez natječaja sukladno čl. 107. st 11. Zakona.

**2. PRIJAVA POTREBE ZA RADNICIMA**

**Članak 5.**

Prijavu potrebe za radnikom, prestanak potrebe za radnikom u cijelosti ili dijelu radnog vremena, prijavu radnika koji radi na neodređeno, nepuno radno vrijeme te prijavu radnika koji žele zamijeniti mjesto rada, Škola prijavljuje nadležnom upravnom tijelu županije na propisanim obrascima.

**3. POSTUPAK PROVEDBE NATJEČAJA I VREDNOVANJA KANDITATA**

**Objava i sadržaj natječaja**

**Članak 6.**

1. Ravnatelj raspisuje natječaj za zasnivanje radnog odnosa prema potrebama Škole i u skladu s važećim propisima.
2. Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.
3. Rok za primanje prijava kandidata na natječaje ne može biti kraći od osam dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

Natječaj treba sadržavati:

* naziv i sjedište Škole
* mjesto rada i naziv radnog mjesta za koje se raspisuje natječaj s naznakom broja izvršitelja
* tjedno radno vrijeme i vrijeme na koje se sklapa ugovor o radu
* naznaku propisa temeljem kojih se ispunjavaju opći i posebni uvjeti za radno mjesto za koje se raspisuje natječaj
* naznaku priloga/dokumentacije kojom se dokazuje ispunjenost uvjeta za radno mjesto za koje je raspisan natječaj i u kakvom obliku
* naznaku da se provodi i prethodno vrednovanje kandidata
* naznaku zapreka za zasnivanje radnog odnosa u Školi
* naputak kandidatima koji se pozivaju na pravo prednosti pri zapošljavanju prema posebnim propisima u skladu s istima
* naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja
* naznaku probnog rada ako se ugovara
* rok za podnošenje prijava
* naznaku da se na natječaj mogu javiti osobe oba spola
* naznaku da je prijavu potrebno vlastoručno potpisati
* naznaku mrežne stranice Škole na kojoj će se objaviti područje provjere, pravni i drugi izvori za pripremu kandidata te vrijeme i mjesto održavanja prethodne provjere,
* naznaku da se isprave prilažu u neovjerenoj preslici i napomenu da se priložene preslike isprava neće vraćati kandidatima
* naznaku o načinu dostavljanja prijave i adresu Škole na koju se podnose prijave s potrebnom dokumentacijom
* način izvješćivanja kandidata o rezultatima natječaja.

**Prijava na javni natječaj**

**Članak 7.**

* 1. Uz prijavu se prilaže životopis i dokazi o ispunjavanju formalnih uvjeta iz javnog natječaja.
	2. Potpunom prijavom smatra se prijava koja sadrži sve podatke i priloge navedene u javnom natječaju.
	3. Prijava na javni natječaj mora biti vlastoručno potpisana.
	4. Kandidat isprave prilaže u neovjerenoj preslici. Neovjerene preslike isprava Škola ne vraća kandidatu nakon završetka natječaja odnosno vrednovanja.
	5. Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja.
	6. Izabrani kandidat je obvezan dostaviti Školi izvornike isprava prije zaključivanja ugovora o radu.

**Povjerenstvo za vrednovanje kandidata**

**Članak 8.**

1. Povjerenstvo za vrednovanje kandidata prijavljenih na natječaj i kandidata koje je u Školu uputilo nadležno upravno tijelo županije (u daljnjem tekstu: Povjerenstvo) imenuje ravnatelj Škole odlukom.
2. Povjerenstvo ima tri člana.
3. Članovi Povjerenstva imenuju se, za svaki pojedini slučaj ili raspisani natječaj za određeno ili određena radna mjesta.
4. Članove Povjerenstva imenuje ravnatelj Škole, u pravilu iz reda radnika, uzimajući u obzir stručnost članova u donošenju kvalitetne procjene kandidata za određeno radno mjesto.
5. Za člana Povjerenstva može biti imenovana i osoba koja nije radnik Škole ukoliko ravnatelj procijeni da među radnicima Škole ne postoji osoba koja može na stručan način procijeniti i vrednovati kandidata.
6. Članovi Povjerenstva ne smiju biti članovi Školskog odbora i ne smiju biti s kandidatima u sukobu interesa zbog rodbinskih, poslovnih ili drugih opravdanih razloga.
7. Ravnatelj je dužan iz rada Povjerenstva izuzeti člana koji je u sukobu interesa zbog rodbinskih, poslovnih ili drugih opravdanih razloga, a na njegovo mjesto imenovati zamjenu.
8. Povjerenstvo radi na sjednicama koje na zahtjev ravnatelja saziva predsjednik Povjerenstva.
9. Članovi Povjerenstva među sobom biraju predsjednika Povjerenstva i to na prvoj sjednici nakon imenovanja.
10. Prvu sjednicu saziva ravnatelj i predsjedava joj do izbora predsjednika Povjerenstva.
11. Sjednica se saziva dostavom poziva osobno, redovitom poštom ili elektroničkom poštom.
12. Povjerenstvo vodi zapisnik o svom radu.

**Način vrednovanja**

**Članak 9.**

* 1. Nakon proteka roka određenog za dostavu prijava na natječaj provest će se, ovisno o potrebama radnog mjesta, jedan ili više navedenih postupaka vrednovanja kandidata neovisno o njihovom redoslijedu:

- pisana provjera stručnih znanja potrebnih za radno mjesto – testiranje

- provjera praktičnog znanja, sposobnosti i vještina

- razgovor s kandidatom - intervju

- psihološko testiranje.

* 1. Ravnatelj odlučuje o tome koji će se postupak/ci vrednovanja kandidata provesti, ovisno o potrebama radnog mjesta.

**Djelokrug rada Povjerenstva za vrednovanje kandidata**

**Članak 10.**

* 1. Povjerenstvo obavlja sljedeće poslove:
		+ - provodi jedan ili više postupaka iz članka 9. ovog Pravilnika,
			- utvrđuje način provedbe postupka vrednovanja kandidata za koji se odlučio ravnatelj škole, ovisno o potrebi radnog mjesta sukladno čl. 9. ovog Pravilnika te postupak bodovanja istoga
			- utvrđuje sadržaj testiranja (područje provjere, pravne i druge izvore), određuje vrijeme i mjesto održavanja testiranja te isto objavljuje na mrežnoj stranici Škole najmanje tri dana prije dana određenog za testiranje
			- utvrđuje identitet kandidata prije vrednovanja na temelju javne isprave (osobne iskaznice)
			- utvrđuje rang listu kandidata na temelju rezultata provedenog vrednovanjem i objavljuje rezultate na mrežnoj stranici Škole najkasnije u roku od 15 dana od završetka postupka vrednovanja kandidata
			- dostavlja ravnatelju Škole zapisnik o radu Povjerenstva s rang listom kandidata kojeg potpisuje svaki član Povjerenstva te svu ostalu zaprimljenu dokumentaciju
	2. Ako na natječaj za određeno radno mjesto nema prijavljenih kandidata koji su stručni odnosno ispunjavaju uvjete radnog mjesta, može se pristupiti procjeni i vrednovanju prijavljenih nestručnih kandidata.

**Provedba postupka vrednovanja**

**Članak 11.**

* 1. Ako ravnatelj u skladu s člankom 9. ovog Pravilnika odluči da će se u postupku vrednovanja kandidata provoditi i postupak stručne provjere znanja – testiranje, najprije će se provesti postupak testiranja.
	2. Kandidat je zadovoljio na vrednovanju putem testiranja i/ili provjere praktičnog znanja ako je ostvario najmanje 60% bodova od ukupnog broja bodova.
	3. Na nastavak postupka vrednovanja bit će pozvani svi kandidati koji imaju 3 najbolje bodovana rezultata.
	4. Ako dva ili više kandidata ostvare jednak broj bodova, ravnatelj može odlučiti među svim kandidatima koji imaju tri najbolje bodovana rezultata.
	5. Prijavljeni kandidat koji ne pristupi utvrđenom postupku vrednovanja više se neće smatrati kandidatom.

**Članak 12.**

Pisana provjera znanja – testiranje obuhvaća provjeru znanja potrebnog za obavljanje poslova radnog mjesta za koje je raspisan javni natječaj.

**Članak 13.**

Neposredna provjera znanja, sposobnosti i vještina sastoji se od praktične provjere znanja, sposobnosti i vještina kandidata neposredno na radnom mjestu za koji je raspisan natječaj.

**Članak 14.**

1. Razgovor s kandidatom – intervju provodi se na način da kandidat odgovora na postavljena pitanja, rješava simulacije slučajeva radnog mjesta ili drugim prikladnim načinom.
2. Prilikom razgovora s kandidatom - intervjua, članovi Povjerenstva procjenjuju profesionalne ciljeve i interese, motivaciju za rad te osobne karakteristike kandidata u vezi radnog mjesta.
3. Na razgovoru s pozvanim kandidatima može biti prisutan i ravnatelj te može kandidatima postavljati pitanja.
4. U slučaju odabira ovog postupka vrednovanja način vrednovanja kandidata utvrditi će Povjerenstvo sukladno čl. 10. ovog Pravilnika.

**Članak 15.**

1. U postupku provedbe javnog natječaja može se provesti i psihologijsko testiranje kandidata s dvama kandidata koji postignu najveći broj bodova sukladno utvrđenoj rang listi Povjerenstva nakon provedenog postupka vrednovanja.
2. Psihologijsko testiranje provodi se radi procjene sposobnosti kandidata za obavljanje poslova radnog mjesta.
3. Psihološku procjenu daje psiholog koji ima odgovarajuću dopusnicu sukladno posebnom zakonu ili ovlaštena javna ustanova.
4. Psihologijsko testiranje može se sastojati od testova općih sposobnosti, testova posebnih sposobnosti te upitnika ličnosti ovisno o potrebama i zahtjevima radnog mjesta. Psihologijsko testiranje provodi se kao dodatna mogućnost kandidatima da iskažu svoje sposobnosti, pokažu koliko su sposobni intelektualno udovoljiti zahtjevima te kao objektivan pokazatelj o osobinama kandidata.
5. Psiholog iz stavka 3. ovog članka dužan je dostaviti ravnatelju Izvještaj o procjeni sposobnosti i/ili osobnosti kandidata podvrgnutih procjeni.
6. Rezultati psihologijskog testiranja ne donose dodatne bodove kandidatima, već će ravnatelj iz izvješća iz prethodnog stavka dobiti procjenu ukupne sposobnosti kandidata i/ili procjenu kako će se osoba ponašati u određenoj situaciji, u odnosu s drugim kolegama, procjenu sposobnosti prilagodbe na radnu okolinu i slično.

**Članak 16.**

1. Ako ravnatelj donese odluku da će se s kandidatima provesti samo jedan postupak vrednovanja iz članka 9. ovog Pravilnika (razgovor s kandidatom – intervju), Povjerenstvo će postupati sukladno članku 14. ovog Pravilnika.
2. Nakon provedenog vrednovanja Povjerenstvo sastavlja zapisnik i utvrđuje rang listu kandidata te ih dostavlja ravnatelju.
3. Na temelju dostavljene rang liste kandidata ravnatelj odlučuje o kandidatu za kojeg će zatražiti prethodnu suglasnost Školskog odbora za zasnivanje radnog odnosa.
4. Odluku iz stavka 3. ravnatelj donosi među kandidatima koji imaju tri najbolje bodovana rezultata.

**Rang-lista i Izvješće o provedenom postupku**

**Članak 17.**

1. Nakon provedenog postupka vrednovanja kandidata, Povjerenstvo će utvrditi rang- listu kandidata. Zapisnik o radu Povjerenstva s rang listom kandidata i svu zaprimljenu dokumentaciju Povjerenstvo će dostaviti ravnatelju na daljnji postupak. Nakon toga, ravnatelj će među kandidatima koji ostvaruju 3 najbolje bodovana rezultata odabrati jednog za kojeg će od Školskog odbora zatražiti prethodnu suglasnost za zasnivanje radnog odnosa.
2. Iznimno, od stavka 1. ovog članka, ako jedan od kandidata ostvaruje pravo prednosti pri zapošljavanju prema posebnim propisima i najbolje je rangirani kandidat, odnosno ima isti/najveći broj bodova kao i drugi kandidat odnosno kandidati, ravnatelj je obvezan za toga kandidata zatražiti prethodnu suglasnost Školskog odbora za zasnivanje radnog odnosa. Ako dva ili više najbolje rangirana kandidata, koji ostvaruju jednak/najveći broj bodova i ostvaruju pravo prednosti pri zapošljavanju prema posebnim propisima, ravnatelj odlučuje za kojega će kandidata zatražiti prethodnu suglasnost Školskog odbora za zasnivanje radnog odnosa.
3. U slučaju kada predloženi kandidat odustane od zasnivanja radnog odnosa po provedenom natječaju, ravnatelj može Školskom odboru predložiti drugog kandidata s liste iz stavka 1. ovoga članka ili ponoviti javni natječaj.

**Članak 18.**

* 1. Natječaj se poništava ako je objavljen suprotno važećim propisima ili zbog drugih opravdanih razloga. Odluku o poništenju natječaja donosi ravnatelj. Poništenje natječaja objavljuje se na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnoj ploči Škole.
	2. Ako prema natječaju nitko ne bude izabran, odnosno ne bude sklopljen ugovor o radu, ravnatelj donosi odluku o nezasnivanju radnog odnosa.
	3. U slučaju iz stavka 1. i 2. ovoga članka natječaj će se ponoviti, a do zasnivanja radnog odnosa na temelju ponovljenog natječaja ili na drugi propisani način, radni odnos zasnovat će se temeljem odredbi Zakona.

**Skraćeni postupak**

**Članak 19.**

Pri zapošljavanju na temelju natječaja na određeno vrijeme ili kada se na natječaj prijavi samo jedan ili dva kandidata koji ispunjavaju formalne uvjete natječaja, postupak procjene i vrednovanja kandidata, odlukom ravnatelja, može se provesti u skraćenom postupku u skladu s odredbama ovog Pravilnika (procjena ravnatelja temeljem razgovora s kandidatima).

**Prijelazne i završne odredbe**

**Članak 20.**

Odredbe Pravilnika kojeg donosi ministar na temelju članka 107. stavak 8. Zakona, a koje bi se odnosile na neko od područja propisanih ovim Pravilnikom, neposredno će se primijeniti do usklađenja ovog Pravilnika.

**Članak 21.**

Ovaj Pravilnik stupa na snagu osmog dana od dana objave na oglasnoj ploči Škole, a nakon suglasnosti nadležnog upravnog tijela županije.

Stupanjem na snagu ovog Pravilnika prestaje važiti Pravilnik o načinu i postupku zapošljavanja (KLASA:003-05/19-01/02 URBROJ:2121-18-01-19-1) od 23. prosinca 2019.

 Predsjednica školskog odbora

 Spomenka Kristić

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

KLASA:007-02/22-01/02

URBROJ:2121-18-03-22-1

U Drenju, 7. lipnja 2022.

Na ovaj Pravilnik Upravni odjel za obrazovanje i mlade Osječko-baranjske županije dao je Suglasnost (KLASA: 602-02/22-16/3 URBROJ: 2158-17-01/01-22-2) dana 10. lipnja 2022. sukladno članku 107. stavak 9. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 16/12, 86/12, 94/13, 152/14, 7/17, 68/18, 98/19 i 64/20).

Pravilnik je objavljen na oglasnoj ploči i mrežnoj stranici Škole dana 10. lipnja 2022., a stupio je na snagu dana 18. lipnja 2022.

 Ravnatelj:

 Darko Čota, dipl.ing.